“หุ้นเอเชีย” รีบาวด์ แนะจับตาประชุม “เฟด” คาดขึ้นดอกเบี้ย 0.25%
ตลาดหุ้นเอเชีย เปิดรีบาวด์ ตามตลาดหุ้นวอลล์สตรีทที่ปิดบวก แนะจับตาธนาคารกลางสหรัฐ วันนี้-22 มี.ค. คาดขึ้นดอกเบี้ย 0.25%
ตลาดหุ้นเอเชีย เปิดรีบาวด์ ตามตลาดหุ้นวอลล์สตรีทที่ปิดบวก แนะจับตาธนาคารกลางสหรัฐ วันนี้-22 มี.ค. คาดขึ้นดอกเบี้ย 0.25%
21 มี.ค. 2566

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยเคลื่อนไหวตามตลาดหุ้นวอลล์สตรีทที่ปิดบวกเมื่อวันจันทร์ (20 มี.ค.) ท่ามกลางความหวังว่าวิกฤตภาคธนาคารจะคลี่คลายลง หลังยูบีเอส (UBS) ตกลงเข้าซื้อกิจการเครดิต สวิสด้วยเงิน 3.2 พันล้านดอลลาร์
ทั้งนี้ ดัชนีฮั่งเส็งเปิดภาคเช้าที่ระดับ 19,118.87 จุด เพิ่มขึ้น 118.16 จุด หรือ +0.62% และดัชนีเซี่ยงไฮ้คอมโพสิตเปิดภาคเช้าที่ระดับ 3,240.84 จุด เพิ่มขึ้น 5.93 จุด หรือ +0.18%
ขณะที่ตลาดหุ้นโตเกียวปิดทำการวันนี้เนื่องในวันวสันตวิษุวัต หรือวันเริ่มต้นฤดูใบไม้ผลิ
โดยธนาคารกลางสหรัฐ (เฟด) มีกำหนดประชุมนโยบายการเงินวันที่ 21-22 มี.ค. ตามเวลาสหรัฐ โดยนักวิเคราะห์คาดการณ์ว่า เฟดจะปรับขึ้นดอกเบี้ย 0.25%
สำหรับหุ้นสหรัฐปรับตัวขึ้นเมื่อวานนี้ เนื่องจากหุ้นกลุ่มธนาคารฟื้นตัวขึ้น โดยดัชนีเฉลี่ยอุตสาหกรรมดาวโจนส์ปิดบวก 1.20% ส่วนดัชนี S&amp;P500 ปรับตัวขึ้น 0.89% และดัชนี Nasdaq Composite บวก 0.39%